Vass Tímea

**FÉRGÜNK ADTA LEHETŐSÉGEK**

egyfelvonásos

BESTIA

EMBER

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

A *színen fekszik az Ember, próbál aludni, egy folyton le-lecsúszó átlátszó lepellel takarózik, amíg a hanggal beszélget*

BESTIA (csak a hangját halljuk\*:-Aludni akarsz?

EMBER Már elég álmos vagyok.

BESTIA Én még csak most kezdek ébredezni.

*Csend*

BESTIA Emlékszel arra a veszekedésre?

EMBER Arra ami ma volt?

BESTIA Arra.

EMBER Emlékszem. Miért?

BESTIA És arra is emlékszel, hogy miket mondott?

EMBER Emlékszem, de most miért kell erről beszélgetnünk?

*Csend*

EMBER Azt mondta, csak sajnáltatom magam, és hogy nem kíváncsi rám.

BESTIA Szerinted miért mondta?

EMBER Azért, mert ő is csak dühös volt... Nem?

*Csend*

BESTIA Nem felejtetted el, hogy holnap töri témazáró lesz, ugye?

EMBER Hogy is felejthetném?

BESTIA Igaz, hiszen ezen múlik az év végi jegyed.

EMBER Igen, ezért kéne aludnom, már hajnali kettő van.

BESTIA Tudod, hogy minek kell csinálnod?

EMBER Mit? A tanulást?

BESTIA Azt is.

EMBER Mi mást?

BESTIA Minek kell minden nap felkelned?

EMBER Micsoda hülyeség ez? Valakinek muszáj megcsinálni a dolgaimat.

BESTIA Hát ha te mondod.

EMBER De miért jutnak ilyenek az eszedbe?

BESTIA Ki tudja, te sem tudod, hogy miért csinálod a dolgaidat.

EMBER Ez abszurdum.

BESTIA És arra emlékszel, amikor minden barátodat meghívták arra a házibulira, csak téged nem?

EMBER Igen. Szerinted miért volt?

BESTIA Nem is tudom.

EMBER De biztos tudod.

BESTIA Lehet, hogy valami hibádzik.

EMBER Valószínű. De minek beszélgetünk ilyenekről? Amúgy is már hajnali négy óra, hagyj végre aludni!

A jelenetben az ember görnyedve ül a földön, rá van terítve az átlátszó lepel, és ugyanazzal a hanggal beszélget

EMBER Hagyjál!

*Csend*

EMBER Hagyjál már, nem érted?

*Csend*

EMBER Ne csináld, csak a szívemet ne, nem akarom.

*Csend*

BESTIA Talán nem a te hibád? Te engeded, hogy benned létezzek.

EMBER De nem bírom tovább, takarodj az agyamból, ne eméssz.

BESTIA Miért takarodjak? Egy ilyen törékeny lelket igazi öröm magamévá tenni, és gondolod, hogy tudnál ellene bármit is tenni?

*Csend*

BESTIA Milyen érzés?

EMBER Mi?

BESTIA Az amire kényszerítelek.

EMBER Ne játszadozz velem!

BESTIA Mit akarsz csinálni? Azt hiszed, hogy le tudsz győzni?

EMBER Véget vetek mindennek.

BESTIA És akkor örökre az enyém leszel.

EMBER Nem! Nem hagyom. Nem hagyom.

*Feláll (leesik a lepel), elővesz egy füzetet*

EMBER Itt van, ebbe írtam.

BESTIA Ez megint valami gyenge próbálkozásod? Miért nem adod meg magad? Csak próbálom felnyitni a szemedet, de te nem engeded.

EMBER Elutazni a Fülöp-szigetekre Hannával, megnézni a Szólíts a neveden második részét,..

BESTIA Mik ezek??

EMBER Táncolni a Margit-szigeten szakadó esőben, kipróbálni az olajfestést, Párizsban borozgatni, megtanulni zongorázni, hegyet mászni Szlovákiában.

BESTIA Ugye nem gondolod, hogy ez segít a borzalmakon? Ezek mind értelmetlenek, tudod jól.

EMBER Valóra fogom váltani mindet. És.. és Hanna, az én Hannám, most azonnal elmegyek hozzá.

BESTIA Azt hiszed meg tudod tenni ezt velem?

EMBER Nem fogom hagyni, hogy tovább kényszeríts, felejts el engem.

*A Bestia -már nem csak a hang, hanem a fizikai valósága- köröz az Ember körül, míg ő próbál menekülni, karanténhelyzet van, a féregre utalva említi ezt a Bestia.*

*Próbál elindulni, de elzáródik előtte az út megjelenik a Bestia*

EMBER Mi ez? Mi történt?

BESTIA Nahát, nahát.

EMBER Mit csináltál?

BESTIA Komolyan annyira naiv voltál, hogy megpróbálj szembeszállni velem? Most, hogy ez a féreg megrágta a világot, végre van esélyed megérteni.

EMBER Eressz ki!

BESTIA Nem tudsz kimenni, nem láthatod a Hannácskádat, nem mehetsz Párizsba, nem mehetsz sehova máshova. A féreg elpusztította a repülőket, vonatokat, autókat, elpusztította az iskolákat, a munkahelyeket, szorongást és félelmet hozott, és épp most rágcsálja a kapcsolataidat és a szabadságodat.

EMBER Ez nem lehet.

BESTIA Be vagy zárva. Magadra vagy hagyva.

EMBER Nem.

BESTIA Most mihez akarsz kezdeni? Álmodozni akarsz meg reménykedni? Ez kell ahhoz, hogy belásd, hogy ezek hamisak? Csak fájdalmat okoz az a napló, ismerd be.

EMBER Nincs igazad.

BESTIA Akkor most miért nem az álmaidat éled? Hol vannak a barátaid, a szeretteid?

EMBER Takarodj innen! Nem akarom ezt.

BESTIA Hát nem veszed észre, hogy segítek? Segítek megtanulni, hogy erős legyél, mert a remény mindig hamis lesz. Vagy ha nem tudlak segíteni, akkor az emberiséget fogom segíteni, azzal hogy a gyengéket bekebelezem, és elemésztem. Bele fogok kúszni az agyad tekervényeibe, a sejtjeid közé. Az elméd lesz a szolgálóm, és elátkozza majd a testedet. Bántani fog, fájni fog, amíg nekem nem adod magad.

EMBER Nincs igazad, hazudsz, hazug dög vagy, csak azért kellek, hogy ne éhezz tovább, nem segítesz, hogy is segítenél? Nincs igazad.

BESTIA Ugyan miben nincs igazam?

EMBER Annyi rosszat okoztál, csak fájdalmat és keserűséget. Miért nem segítesz megszűntetni a rosszat?

BESTIA Milyen együgyű, milyen naiv vagy. Ti emberek mind azok vagytok. Azt hiszed, hogy van jó nélkülem? Azt hiszed, hogy a segítségem nélkül élvezhetnél bármit, hogy a segítségem nélkül bárki is élvezhetne bármit is?

EMBER De nem bírom, nem akarom bírni. Látni akarom a Hannát, hiányozik az embertömeg, elviselhetetlen ez a magány. Nincs szabadságom, nem mehetek sehova, csak fantáziálhatok Párizsról meg a borozgatásról, a Fülöp-szigetekről, meg a hegymászásról. És mindez miattad van.

BESTIA Majd hálás leszel, ha nem fog elvakítani az egyszerű emberi bánat.

EMBER Ezt nem fogom meghálálni.

BESTIA Gyenge vagy.

EMBER Nem vagyok!

BESTIA Te sem veszed magadat komolyan. Te is tudod, hogy nem bírod. Én csak szívességet teszek... csak az a kérdés, hogy kinek.

EMBER Kegyetlen vagy velem.

BESTIA Muszáj ezt tennem, ez a feladatom. Kényszeríteni foglak.

EMBER Ne! Kérlek. Könyörögve kérlek.

BESTIA Csak segítek.

EMBER Nem bírom ezt a terhet!

BESTIA Nem tagadom, éhes is vagyok. Én nem fogom bánni, ha nem tudod használni a segítségemet.

EMBER Hagyd abba kérlek, ne keseríts, ne ejts kétségbe. Hagyd az elmémet, nem szabad..

BESTIA Nem szabad, hogy sírjál, nem szabad, hogy súlyok nyomják a szívedet, hogy a torkodat szétfeszítse a gombóc?

EMBER Nem szabad, különben nem fogom bírni, de nem akarok a tied lenni.

BESTIA Támaszkodhatsz a reményedre, de ne hidd, hogy én valaha eltűnök belőled.

EMBER Meg foglak békíteni.

*Sötét*

2020

*néhány illusztráció:*

 